රජයේ ජාතික ආර්ථික සංවර්ධන සැලැස්ම යටතේ 2014 වසරේ කෑගල්ල දිස්ත්‍රික් සංවර්ධනයට අයවැයෙන් වෙන්කර ඇති මුදල රුපියල් දසලක්ෂ 2233 කි.පුද්ගලයා, පවුල, ගම හා නගරය කේන්ද්‍ර කරගනිමින් ආර්ථික සංවර්ධන අමාත්‍යාංශය යටතේ වෙන්කර ඇති මේ මුදල් ප්‍රතිපාදන ග්‍රාමීය ජනතාවගේ යටිතල පහසුකම් සංවර්ධනය කිරීම, අධ්‍යාපනයේ භෞතික මෙන්ම හා ගුණාත්මක සංවර්ධනයක් ඇතිකිරීම, පුද්ගලයාගේ ජීවන තත්ත්වය සංවර්ධනය කිරීම, සුළු වාරිමාර්ග හා පුරන් කුඹුරු සංවර්ධනය තුළින් ආර්ථිකය ශක්තිමත් කිරීම හා මාතෘ සායන, සතිපොළ, බස් නැවතුම්පොළ, වාරිමාර්ග ප්‍රතිසංස්කරණය ආදී ව්‍යාපෘතීන් සඳහා පහත සඳහන් වැය ශීර්ෂ යටතේ මේ මුදල් ප්‍රතිපාදන වෙන්කර ඇත.එක ගමකට එක වැඩක් යටතේ රුපියල් මිලියන 573 ක්, ගම නැඟුම වැඩසටහන යටතේ රුපියල් මිලියන 311 ක්, ග්‍රාමීය පාසල්වල සනීපාරක්ෂක පහසුකම් යටතේ රුපියල් මිලියන 54 ක් ද, මහජන නියෝජිතයන්ගේ සංවර්ධන යෝජනා ව්‍යාපෘති සඳහා රුපියල් මිලියන 200 ක්, විමධ්‍යගත අයවැය වැඩසටහන් සඳහා රුපියල් මිලියන 50 ක් ද, පළාත් නැඟුම ව්‍යාපෘතීන් යටතේ රුපියල් මිලියන 1045 ක් ද, වශයෙන් කෑගල්ල දිසා ලේකම්වරයා වෙත යොමුකර ඇති මුළු මුදල් ප්‍රතිපාදනය රුපියල් මිලියන 2233 කි.එය කෑගල්ල දිස්ත්‍රික්කයේ මැතිවරණ ආසන 9 ක අවශ්‍යතා වෙනුවෙන් මේ වන විටත් යොදවමින් පවතී.